Afrikaanse Wikipedia: Duitser leer homself AfrikaansFoto: upload.wikimedia.org Sören Pfauder van Brandenburg is ŉ Duitser wat passievol oor Afrikaans is en homself dié taal leer praat het, hoofsaaklik deur sy betrokkenheid by die Afrikaanse Wikipedia. Maroela Media het onlangs met dié ywerige skrywer gesels oor sy liefde vir Afrikaans en sy betrokkenheid by die Afrikaanse Wikipedia. Pfauder sê hy het Afrikaans geleer deur alledaagse takies te verrig. “Ek het Afrikaans geleer deur Wikipedia-artikels te lees en veral deur die taalverbeteringe van ander gebruikers aan my bydraes. Soms kyk ek na Suid-Afrikaanse rolprente en konsentreer op die uitspraak van Afrikaans of kyk na Afrikaanse video’s op YouTube.” Hy vertel dat hy om baie redes lief is vir Afrikaans. “Dit gaan natuurlik ook die verwantskap tussen Duits en Nederlands. Afrikaans is vir my maklik verstaanbaar. Ek verstaan gewoonlik sowat 95% van dít wat ek lees – soms kort ek net een of twee woorde. ’n Ander rede is die geskiedenis van die taal self. Afrikaans is die enigste van die Germaanse tale wat buite Europa ontstaan het (afgesien van dialekte en kreoolse tale soos kombuis-Duits of Pennsilvaniese Duits), en amptelike status geniet. Dit is ook die enigste taal wat na ’n hele vasteland vernoem is. Deur Afrikaans en die Afrikaanse Wikipedia het my liefde vir Suid-Afrika en Namibië gegroei en ek wou deur my bydraes help om die opleiding van die mense in dié twee lande te verbeter, of dit nou hul moedertaal of tweede taal is,” voeg hy by. Meer as 41 000 Afrikaanse artikels is tot op hede op Wikipedia gelaai. Hierdie artikels is oor onderwerpe soos geografie, geskiedenis, kultuur, godsdiens, taal, tegnologie, wetenskap en vele meer. “Ons is baie bly oor die mylpaal van 41 000 artikels wat ons bereik het. Ek is tans betrokke by al die artikels oor die Olimpiese Spele. Dit is werklik iets wat my na aan die hart lê,” sê hy. Pfauder het al tien jaar gelede bydraes op die Duitse Wikipedia begin lewer. Dit is egter eers sedert 2010 dat hy onder die top-bydraers tot die Afrikaanse Wikipedia is. “Aanvanklik was dit kleiner bydraes en later het ek artikels op versoek begin skep, veral van nedersettings rondom my geboortestad, Königs Wusterhausen. “Sedert 2010 het ek oorgeskakel na die Afrikaanse Wikipedia en artikels oor hedendaagse lande en hoofstede begin skryf, gevolg deur megastede, belangrike tale, groot eilande, lang riviere en so meer. My jongste artikels beskryf taalfamilies (einde 2015) en etniese groepe (vroeë 2016). Einde 2010 het ek begin om die weeklikse uitleg van die Wikipedia-tuisblad met nuwe voorbladartikels en -beelde te versorg. Ek doen dit elke Sondagaand. Daarbenewens het ek honderde artikels met inligtingskassies versorg.” Van stoom verloor is daar volgens Pfauder nie sprake nie. “Ek sal bly skryf en bydraes lewer omdat dit vir my lekker is. Wat ŉ mooi taal is Afrikaans nie.” Besoek die Afrikaanse Wikipedia se webwerf vir meer inligting oor bydraes. Lees meer van Sören se bydraes op Wikipedia. As jy wil betrokke raak, stuur gerus ŉ e-pos na [email protected] Laat weet wat jou gebied van kundigheid is en waaroor jy graag sal wil skryf.